b'\n_START_ARTICLE_\nLupikavimas\n_START_PARAGRAPH_\nLupikavimas \xe2\x80\x93 pinig\xc5\xb3 skolinimas u\xc5\xbe labai auk\xc5\xa1tas pal\xc5\xabkanas. Da\xc5\xbeniausiai u\xc5\xbe auk\xc5\xa1tas pal\xc5\xabkanas skolinamasi ne gamybai, o pragyvenimui, kartais tiesiog pragyvenimo lygiui palaikyti ar j\xc4\xaf net pakelti. _NEWLINE_Pinig\xc5\xb3 skolinimas u\xc5\xbe pal\xc5\xabkanas u\xc5\xbedraustas kai kuriose valstyb\xc4\x97se ir religijose (Pvz.: Islamo ir krik\xc5\xa1\xc4\x8dionyb\xc4\x97s religijose iki viduram\xc5\xbei\xc5\xb3), nes pinigai nedaro pinig\xc5\xb3. Buvo manoma, kad \xc5\xbe\xc4\x97m\xc4\x97s \xc5\xabkyje ir manufakt\xc5\xabrose produkcija auga darbo d\xc4\x97ka, o pinigai auga apgaul\xc4\x97s b\xc5\xabdu, ne\xc4\xafdedant darbo.)\n_START_SECTION_\nIstorija\n_START_PARAGRAPH_\nViduram\xc5\xbeiais, kai buvo silpnai i\xc5\xa1vystyta gamyba ir \xc5\xbeem\xc4\x97s \xc5\xabkyje naudotos primityvios \xc5\xbeem\xc4\x97s apdirbimo priemon\xc4\x97s, skolintis gamybai nebuvo didelio poreikio. Da\xc5\xbenai skolinosi didikai palaikyti ar pakelti savo gyvenimo lyg\xc4\xaf, tod\xc4\x97l nenuostabu, kad \xc4\xaf pal\xc5\xabkininkavim\xc4\x85, kuris kartais peraugdavo \xc4\xaf lupikavim\xc4\x85, buvo \xc5\xbei\xc5\xabrima ne visai gerai._NEWLINE_Pal\xc5\xabkininkavim\xc4\x85 vaizduodavo \xc4\xafvairi\xc5\xb3 epoch\xc5\xb3 dailininkai, taip pat j\xc4\xaf apra\xc5\xa1\xc4\x97 JAV poetas, Ernesto Hemingv\xc4\x97jaus draugas Ezras Paundas, rus\xc5\xb3 ra\xc5\xa1ytojas Fiodoras Dostojevskis._NEWLINE_Kartais pal\xc5\xabkininkai labai sukeldavo pal\xc5\xabkanas, tod\xc4\x97l buvo bandoma juos riboti. Kijevo Rusios kunigaik\xc5\xa1tis buvo i\xc5\xa1leid\xc4\x99s \xc4\xafsakym\xc4\x85, kuriame nurod\xc4\x97, kad pal\xc5\xabkanos negali pakilti daugiau kaip 400 nuo\xc5\xa1im\xc4\x8di\xc5\xb3. Tarpukario Lenkijoje pal\xc5\xabkanos, didesn\xc4\x97s negu 10 nuo\xc5\xa1im\xc4\x8di\xc5\xb3, buvo laikomos lupiki\xc5\xa1komis ir draud\xc5\xbeiamos._NEWLINE_Laterano V susirinkimas 10-ojoje sesijoje, 1515 m. gegu\xc5\xbe\xc4\x97s 4 d., pri\xc4\x97m\xc4\x97 nutarim\xc4\x85 d\xc4\x97l Montes pietatis (institucij\xc5\xb3, skolinusi\xc5\xb3 varg\xc5\xa1ams), kuriame, apra\xc5\xa1ydamas \xc5\xa1i\xc5\xb3 institucij\xc5\xb3 prie\xc5\xa1inink\xc5\xb3 argumentus, teig\xc4\x97, kad lupikavimas tikr\xc4\x85ja prasme pasirei\xc5\xa1kia, kai daiktas, kuris nieko nesukuria, panaudojamas gauti naudai ir pelnui be jokio darbo, i\xc5\xa1laid\xc5\xb3 ar rizikos. Tame nutarime Susirinkimas pripa\xc5\xbeino \xc5\xa1ias institucijas nelupikaujan\xc4\x8diomis, teis\xc4\x97tomis, dargi pagirtinomis, jei jos be paskolos gauna ir nedidel\xc4\x99 sum\xc4\x85 savo i\xc5\xa1laikymui, bet be pelno.\n_START_SECTION_\nDabartis\n_START_PARAGRAPH_\nKai kuriose valstyb\xc4\x97se - Lietuvoje, Lenkijoje (Lenkijos civilinis kodeksas \xc2\xa7 286, \xc2\xa7 304) ir Vokietijoje (\xc2\xa7 138 , BGB \xc2\xa7 291) - auk\xc5\xa1tos pal\xc5\xabkanos gali b\xc5\xabti priskirtos prie vienos i\xc5\xa1 pusi\xc5\xb3 vertimo priimti nelygias s\xc4\x85lygas b\xc5\xabd\xc5\xb3 ir yra draud\xc5\xbeiamos. \xc4\xaestatymuose n\xc4\x97ra nurodytas konkretus pal\xc5\xabkan\xc5\xb3 dydis, nuo kurio b\xc5\xabtu sprend\xc5\xbeiama, kad jis jau lupiki\xc5\xa1kas. Pagal sutar\xc4\x8di\xc5\xb3 teis\xc4\x99 sutarties likimas sprend\xc5\xbeiamas tik pagal tai, kaip sudaryta sutartis ir kas j\xc4\x85 tvirtino. Teis\xc4\x99 pl\xc4\x97toja ir formuoja teism\xc5\xb3 praktika.'